b'\n_START_ARTICLE_\nVarastokirjasto\n_START_PARAGRAPH_\nVarastokirjasto on opetus- ja kulttuuriministeri\xc3\xb6n alainen laitos, joka varastoi muista kirjastoista luovutettua, v\xc3\xa4h\xc3\xa4n k\xc3\xa4ytetty\xc3\xa4 aineistoa. Aineiston varastointi keskitetysti on edullista verrattuna sen s\xc3\xa4ilytt\xc3\xa4miseen kirjastoissa. Sit\xc3\xa4 ei siis tarvitse tuhota, vaikkei kirjasto en\xc3\xa4\xc3\xa4 voikaan perustellusti pit\xc3\xa4\xc3\xa4 sit\xc3\xa4 kokoelmissaan._NEWLINE_Vuonna 2007 noin viidesosa tieteellisten kirjastojen painetusta aineistosta oli siirretty Varastokirjastoon. Kainken kaikkiaan siirretty\xc3\xa4 aineistoa on yli 100 hyllykilometri\xc3\xa4, mihin sis\xc3\xa4ltyy 1,2 miljoonaa kirjaa ja 85 000 kausijulkaisunimekett\xc3\xa4. Kirjastoon on varastoitu jonkin verran my\xc3\xb6s nuotteja ja \xc3\xa4\xc3\xa4nilevyj\xc3\xa4._NEWLINE_Varastokirjastossa olevaa aineistoa voi saada k\xc3\xa4ytt\xc3\xb6\xc3\xb6ns\xc3\xa4 kaukopalveluna tilaamalla oman yleisen tai muun kirjaston kautta; kirjasto ei yleens\xc3\xa4 ole avoin yleis\xc3\xb6lle. Artikkelitilaukset toimitetaan elektronisina j\xc3\xa4ljentein\xc3\xa4. Vuonna 2010 kirjastosta toimitettiin yli 13 000 j\xc3\xa4ljennett\xc3\xa4 ja 25 000 lainaa._NEWLINE_Kuopiossa sijaitseva Varastokirjasto on perustettu vuonna 1989. Kirjastossa ty\xc3\xb6skentelee noin 20 henkil\xc3\xb6\xc3\xa4, ja sen vuosibudjetti on noin 1,5 miljoonaa euroa.'